นายกรัฐมนตรี พบหารือกับนายนเรนทร โมที นายกรัฐมนตรีสาธารณรัฐอินเดีย
นายกรัฐมนตรี พบหารือกับนายนเรนทร โมที นายกรัฐมนตรีสาธารณรัฐอินเดีย

พลเอก ประยุทธ์ จันทร์โอชา นายกรัฐมนตรี พบหารือกับนายนเรนทร โมที นายกรัฐมนตรีสาธารณรัฐอินเดีย ระหว่างเข้าร่วมการประชุมผู้นำ BIMSTEC ครั้งที่ 4 โดยพลโท วีรชน สุคนธปฏิภาค รองโฆษกประจำสำนักนายกรัฐมนตรี กล่าวว่า นายกรัฐมนตรี ได้ย้ำคำเชิญนายกรัฐมนตรีอินเดียเยือนไทยในโอกาสที่เหมาะสม และไทยในฐานะประเทศผู้ประสานงานความสัมพันธ์อาเซียน-อินเดีย 3 ปีต่อจากนี้ (สิงหาคม 2561-2564) พร้อมทำงานร่วมกับอินเดียอย่างใกล้ชิด เพื่อกระชับความเป็นหุ้นส่วนทางยุทธศาสตร์ ส่งเสริมความเชื่อมโยง เพราะไทยและอินเดีย เปรียบเสมือนเพื่อนบ้านที่เชื่อมโยงกันด้วยมหาสมุทร รวมทั้งศักยภาพที่จะเชื่อมโยงทางทะเล ท่าเรือไทย-อินเดีย รวมทั้งเส้นทางการบินระหว่างกัน พร้อมทำงานร่วมกันเพื่อส่งเสริมแนวคิดอินโด-แปซิฟิก

ผู้นำทั้งสองฝ่าย ยังเห็นควรสนับสนุนให้กระชับความร่วมมือในด้านการพัฒนาและเศรษฐกิจ อินเดียยังสนับสนุนและเห็นพ้องกับไทยที่จะส่งเสริมความเชื่อมโยง(Connectivity) ภายใต้กรอบความร่วมมือ BIMSTEC